"ንስደት ዘይፈለጠ ይፍለጦ ምባል ናይ ብሓቂ መርገም ኰይኑ'ዩ ዝስመዓኒ ኣነ። ሓቅኺ ኢኺ ከምዚ ዝበልክዮ ወድ ሰብ ካብቲ ዝረኣዮ ዝያዳ ነቲ ዘይረኣዮ'ዩ ዝናፍቕ። ጸዓዱ ድማ ኣቐዲሞም ንዓዶምን ንሃገሮምን ብጽቡቕ ከም ዝፍለጥ'ዮም ገይሮሞ። ንኣፍሪቃ ድማ ኩሉ ሐሕማቑ ኣሰኪሞማ። ሓደ ጻዕዳ ብዛዕባ ዓዱ ምስ ትሓቶ ብኣድናቖት'ዩ ዝገልጸልካ። ሕማቕ ዕድል ኰይኑ ግና ዝዀነ ናብ ስደት ዘምርሐ ኣፍሪቃዊ ይኹን ኤስያዊ፡ ንዓዱ ብሕማቕ እንተዘይኰይኑ ብጽቡቕ ዝገልጻ ኣዝዩ ዉሑድ'ዩ። ኣነ ንገዛእ ርእሰይ ኣብ እዋን ደርጊ'የ ንስደት ኣምሪሐ። ኣብቲ እዋን እግረይ ንስደት ምስ ረገጸት፡ ብፍላይ ኣብ ኣዉስትራልያ ምስ ኣተኹ ኣብ ገነት ዝኣተኹ'ዩ መሲሉኒ ነይሩ። ግና ኣብቲ ስይስተም ምስ ኣተኹ ካልእ'ዩ ተቐቢሉኒ። ኣዉስትራልያዉያን ነቶም ከም ደቀባት ዝፍለጡ ኣቦርጂንስ ከይተረፈ ከነኣእሱ'የ ርእየዮም። እዞም ኣቦርጂንስ ኣብ ኣዉስትራልያ እቶም ደቀባት ተባሂሎም ዝፍለጡ ህዝቢ'ዮም። እግረይ ኣብታ ዓዲ ምስ ረገጽኩ ድማ ከም ሕቶ ዝመጽኣኒ እንተነይሩ፡ 'ነዚኦም ክብሪ ዘይሃቡ ደኣ ንዓና ኣፍሪቃዉያን ከመይ ገይሮም ክብሪ ክህቡና'ዮም?' ዝብል'ዩ። ዝዀነ ኰይኑ ሕጂ ሐሕማቕ እናምጻእኩ ጦቕ ከብለኩም ኣይደሊን'የ፡ ኣርእስቲ እንተቐየርና ይሓይሽ።" ንፋኑኤል ጠመቶ። ፋኑኤል ተሃንጥዩ ይጽበዮ ምንባሩ ድማ ኣስተዉዓለ። 'ንግርማይ ንደዉለሉ' ዝብሎ ዝነበረ ኰይኑ ድማ ተሰምዖ። ስክፍታ ብዝመልኦ ቃና ድማ፡ "ንግርማይ ኣይረሳዕክዎን ክንድዉለሉ ኢና፡ ማማ ከራኽበክን'የ።" ናብ ወ/ሮ ታቦቱ ጠመተ።